|  |
| --- |
| **M Ä Ä R U S** |
|  |
| Kadrina | 01. november 2023 nr  |
|  |
|  |
|  |
| Kadrina Vallavolikogu 2017. aasta 28. juuni määruse nr 89 „Kadrina valla elamute vee- ja kanalisatsioonisüsteemide rajamise või parendamise toetamise kord“ muutmine |
|  |

Määrus kehtestatakse kohaliku omavalitsuse korralduse seaduse paragrahvi 22 lõike 1 punkti 5 ja haldusmenetluse seaduse paragrahvi 64 lõike 1 alusel.

§ 1. Kadrina Vallavolikogu 2017. aasta 28. juuni määruses nr 89 „Kadrina valla elamute vee- ja kanalisatsioonisüsteemide rajamise või parendamise toetamise kord“ tehakse järgmised muudatused:

1) paragrahvi 1 lõiget 4 muudetakse järgmises sõnastuses:

„§ 1. (4) Projekti elluviimise maksimaalne kestus (edaspidi projekti periood) on 18 kuud, kuid mitte hilisem kui 1. detsember taotluse esitamisele järgneval aastal;

2) paragrahvi 2 lõiget 5 muudetakse järgmises sõnastuses:

„§ 2. (5) Toetust ei anta Taotlejale, kellele eraldati toetus samal aastal Hajaasustuse programmist“;

3) paragrahvi 6 lõiget 1 muudetakse järgmises sõnastuses:

„§ 6. (1) Toetuse suurus ühe majapidamise kohta aastas on 50% teostatud tööde kogumaksumusest, kuid mitte rohkem kui 3000 eurot“;

4) paragrahvi 6 lõiget 2 muudetakse järgmises sõnastuses:

„§ 6. (2) Toetuse suurus kortermajade puhul on 50% teostatud tööde kogumaksumusest, kuid mitte rohkem kui 3000 eurot kahe korteriomandi kohta“.

§ 2. Määrus jõustub kolmandal päeval pärast Riigi Teatajas avaldamist.

|  |
| --- |
| (allkirjastatud digitaalselt) |
| Madis Viise |
| vallavolikogu esimees |

Seletuskiri määruse eelnõule „Kadrina Vallavolikogu 2017. aasta 28. juuni määruse nr 89 „Kadrina valla elamute vee- ja kanalisatsioonisüsteemide rajamise või parendamise toetamise kord“ muutmine“.

Kadrina valla elamute vee- ja kanalisatsioonisüsteemide rajamise või parendamise toetamise taotluste hindamise komisjon arutas ja teeb ettepanekud toetuse korra muutmiseks. Muutmine on tingitud korra rakendamisel tekkinud kehtiva regulatsiooni kitsaskohtade lahendamise ja elukalliduse tõusuga kaasas käimise vajadusest.

Eelnõus muudetakse projekti elluviimise tähtaega, seni kehtiva kuue kuu asemel tuleb projektid realiseerida 18 kuu jooksul, kuid mitte hiljem kui 1. detsembriks taotlusele järgneval aastal. Muudatusega soovitakse anda tööde teostamiseks rohkem aega – võrdselt Hajaasustuse programmiga, mille taotlusvoor avatakse varem kui kõnealune taotlusvoor. Antud muudatusega välditakse olukorda, mille puhul ei jõuta kuue kuu jooksul projekti ellu viia.

Otstarbekaks peetakse kaotada kehtivas korras erisus, mille järgi ei anta toetust taotlejale, keda loetakse abikõlbulikuks Hajaasustuse programmist samal aastal toetust taotlema. Muudatusega antakse võimalus taotlejatel, kes ei saa Hajaasustuse programmi hindamisjuhise kohaselt oma taotlusele nõutavat arvu punkte (näiteks üksikud või kahekesi elavad eakad, lastetud pered), oma majapidamistes vee- ja kanalisatsioonisüsteeme rajada või nõuetele vastavaks muuta.

Võrreldes praegu kehtiva korraga peetakse vajalikuks tõsta toetuse määra. Viimaste aastatega on ehitustööde hinnad mitmeid kordi kallinenud. Seetõttu on hetkel kehtiva toetuse määra puhul omaosalus liialt kõrge, millele viitab ka väike laekunud taotluste arv.

Eelnõuga tõstetakse kortermajade vee- ja kanalisatsioonisüsteemide rajamise või parendamise toetusmäära ja muudetakse selle arvestust. Lisaks kogusummale arvestatakse seni kehtiva korra järgi toetusmäära nelja korteriomandi kohta, mis paneb kortermaja elanikud võrreldes eramu elanikega ebasoodsamasse olukorda.

Seletuskirja koostas keskkonnaspetsialist Pamela Talzi